D. Lipšic, poslanec: (2009-11-04):
Ja sa vyjadrím k meritu v prvom čítaní. Teraz sa vyjadrím k skrátenému konaniu, ktoré vláda zdôvodňuje nepriaznivou hospodárskou situáciou spôsobenou globálnou finančnou a ekonomickou krízou. Ale, samozrejme, väčšina ľudí na Slovensku vie, že kríza nezačala v októbri roku 2009, ale v septembri roku 2008. To vieme všetci okrem vlády a jej predsedu. Budem citovať pár výrokov premiéra Fica ku kríze. September 2008: „Nepredpokladám, že by sa svetová finančná kríza Slovenska akokoľvek dotkla.“ Október 2008: „Môžeme byť naďalej najrýchlejšie sa rozvíjajúcou ekonomikou napriek tomu, aká svetová kríza tu je.“ November 2008: „Pokiaľ bude rásť ekonomika vyššie, ako sme plánovali, je to výborná správa. Budeme mať peniaze navyše, ktoré môžeme použiť.“ Január 2009: „Verím, že rok 2009 napriek ťažkým dopadom krízy bude taký, že budeme môcť povedať, že máme najvyšší hospodársky rast v Európskej únii.“ Apríl 2009: „Slovensko je v dobrej kondícii oproti ostatným krajinám, aj podľa tých najpesimistickejších predpovedí bude najmenej 2 % a možno aj 3 % nad priemerom eurozóny.“ Ja si myslím, že dnešnú vládu charakterizujú tri charakteristiky, po prvé, diletantstvo, po druhé, veľká miera korupcie a, po tretie, vulgarizácia verejného života. Tento návrh zákona je prejavom diletantstva a poviem to len na pár príkladoch z tohto návrhu. Ak chcete riešiť krízu, tak ten návrh zákona musí k nej mať nejaký vzťah, teda mal by pomôcť riešiť dopady krízy. Ak by tento návrh zákona bol prijatý v tejto podobe, akú sme dostali, nevyrieši nič. Prečo? Tento návrh zákona predpokladá určité povinnosti a ukladá ich vlastníkovi strategickej spoločnosti alebo správcovi spoločnosti. Ja sa vás, pán minister, pýtam: Kto je to? Na vláde máte niekoľko právnikov, predseda vlády je právnik, ministerka spravodlivosti je právnička, minister vnútra je právnik, pričom mnohí pôsobili aj v oblasti civilného a obchodného práva. Kto je vlastník spoločnosti? U nás je možné vlastniť akcie, obchodné podiely, ale pýtam sa: Kto je vlastník spoločnosti? Kto je správca spoločnosti? Môže to byť správca konkurznej podstaty, keď je spoločnosť v konkurze. Ale pýtam sa: Kto je správca spoločnosti? Komu vy dávate povinnosti? Tento zákon je právny paškvil, je nevykonateľný a nemôže mať žiadne právne následky v tejto podobe, ako bol predložený. Toto je odbornosť vládnej koalície. Len na ukážku. Samozrejme, problém nie je v kríze, lebo, ako som už spomenul, kríza tu už je viac ako rok. Problém je v niečom inom. Problém, ktorý priznala aj vláda, je v Nováckych chemických  závodoch, ktorých finančná situácia nie je spôsobená krízou, ale pokutou uloženou na úrovni Európskej únie Európskou komisiou za kartel, ktorý táto spoločnosť uzatvorila. To nemá nič s krízou spoločné. Preto tvrdenie v zavádzajúcej správe zdôvodňujúce skrátené legislatívne konanie je klamstvom, je úmyselným zavádzaním. Budem hovoriť potom v prvom čítaní o tom, čo tento meritórne zákon docieľuje, že krízu bude prehlbovať, lebo neumožní ozdravenie funkčných podnikov, že bude napomáhať špekulantom, ktorých vyplatí štát, keď vytunelujú firmu, a že znemožní na Slovensku dobromyseľné investície, ktoré by niekto chcel zhodnotiť, pretože bude musieť ponúknuť na predaj svoj podiel, svoje akcie. Uvidíme v druhom čítaní. Ale keďže tento vládny návrh v tejto verzii, ako je predložený, a predpokladám, že bude prepracovaný od nadpisu až po podpis posledný v druhom čítaní, nerieši absolútne nič, je svedectvom zúfalstva a neodbornosti vládnej koalície vedenej, žiaľ, právnikmi, a preto si myslím, že nie je žiaden dôvod, aby parlament tento návrh v skrátenom konaní prijal. (Potlesk.)